इस्सै करी ‘फोक-लोर’ दा विद्यार्थी ‘परम्परा’ ते ‘परिवर्तन’ दे इस संघर्ष बारै चौकस रौंह्‌दा ऐ। फोक लोर गी ‘अनपढ़ लोकें दी असम्यता’ दा प्रदर्शन आखियै, ओदे पर नक्क-मुंह् चाढ़ने आलें कोला डरने-त्राह्‌नें दी लोड़ ते बनी दी गै ही, पर हून बदलोंदे समें दियें उनें हवाएं कोला डर-त्राह् बधै करदा ऐ जेह्‌ड़ियां इस विज्ञानी युगै च खासे जोरै कन्नै चलै करदियां न ते ग्रांएं-पिंड़े, धारें-प्हाड़ें दे नकेबलें तगर पुज्जियै उत्थों दे लोक-जीवन गी अपनी उस परम्परा बारै उदासीन करने दियां प्रेरणा देऐ करदियां न। इनें धारें दे लोक-जीवन दे, जिस सैह्‌ज सरल भलोकपुने च ओ ‘परम्परा’ फलदी-फुलदी रेही ऐ, उस भलोकपुने गी गै ओ परिवर्तन दियां हवामां डामांडोल करै करदियां न। मतलब आखने दा ए जे ‘फोक-लोर’ दी परौश करने आली परम्परा गी शौह्‌री जीवनै च व्यापने आली उस ‘सोफिस्टिकेशन’ (Sophistication) कोला डर करदा ऐ जोह्‌ड़ी मनुक्खी जीवन दी सैह्‌ज एकता दियें नीहें गी गै पुट्‌टै करदी ऐ। ‘फोक-लोर’, लोक-जीवन दी जिस एकता दे स्हारै अपना सरूप बनाई रखदा ऐ, शैह्‌री जीवन दी ए ‘सोफिस्टीकेशन’ उस एकता गी गै खतम करदी जंदी ऐ। श्री शंकरसेन दे शब्दे च :-